Die grond moet klam gehou word deur dit gereeld met 'n gieter nat te gooi Die oppervlakte moet ook met riete, gras of takke bedek word om dit klam te hou totdat die plantjies 'n paar duim hoog is.
Die saad kan ook in blikke of kissies gesaai word. Die plante word in die houers na die land vervoer. Die voordele hieraan verbonde is dat die wortels van die plante minder beskadig word met die uithaal, en die plante word nie onnodig aan die son blootgestel nie omdat hulle in die houers bly totdat hulle vetplant word.
Die eerste metode is die waar die plante op 'n land gevestig word. Die grond moet vooraf goed geploeg word. Daarna word vore ses voet vanmekaar getrek waarin die soutbosse verplant moet word. Hierdie vore vergemaklik die besproeiing van die plante heelwat.
Tweedens kan soutbosse in die veld op die kontoer aangeplant word deur vore op onbewerkte grond te trek. Die vore moet vroegtydig getrek word sodat die saailinge met die eerste deurdringende herfsreëns in die vore verplant kan word. Dit sal die plante in staat stel om enige verdere reën wat val, te benut.
Sodra die plante 12 tot 18 duim hoog is, word hulle verplant. Verplanting geskied dus gewoonlik gedurende Februarie tot Maart, sodat die planttyd met die herfsreëns saamval.